Screenshot i video: Facebook/Boris Malagurski

VIDEO govora zastupnika Živoga zida Ivana Pernara protiv hrvatskog članstva u Europskoj uniji i NATO-u u manje od dva dana postao je hit u regiji.

Video, koji je objavio Boris Malagurski, u manje od dva dana prikupio je preko milijun pogleda, 20.000 lajkova i 18.000 shareova.

Tekst se nastavlja ispod oglasa

"Program ove vlade je običan pamflet. Kaže ovako: ‘Republika Hrvatska će i dalje koristiti prednosti članstva u EU i NATO-u’. Dame i gospodo, kakve smo mi koristi do sada dobili od članstva u Europskoj uniji? Zaposlenih je danas manje nego što je bilo kada smo u EU ulazili. Ulaskom u EU ne da nismo dobili novo tržište, nego smo izgubili i naše vlastito. Jedino što vi smatrate uspjehom je vjerojatno bijeg više od 100.000 ljudi iz naše zemlje koji su našli vjerojatno radna mjesta tamo, ali ona ovdje nisu stvorena. A osnovna ideja je bila da se ta radna mjesta stvore ovdje. Što se tiče NATO-a i njegovih blagodati, mi smo vidjeli koji su to darovi NATO pakta. Vidjeli smo nedavno u Jemenu bombardiranje, vidjeli smo tamo mrtve. I to sve provodi ekipa iz Washingtona.



Znači Hrvatska nije članica u NATO-u koja suodlučuje, već Amerika o svemu odlučuje, a mi smo tamo samo sluge koje slušaju i rade ono što im se kaže. Pogledajte što je Amerika u Iraku uradila, dame i gospodo. Tamo je doslovce rijeka krvi potekla zbog američke agresije. Što se tiče američkih zločina u Libiji, odnosno NATO-ve intervencije u Libiji, koji su rezultati tamo? Dovedeni su Islamisti na vlast, ubijen je čak i američki veleposlanik, more izbjeglica, kolone ljudi sada dolaze iz Libije u Europu. Tih izbjeglica prije nije bilo. A libijski narod danas živi puno gore nego je ikada živio.

NATO je počeo tu lažnu humanitarnu intervenciju da bi zaštitio civile. Međutim, civila je ubijeno u toj NATO intervenciji i onome što je uslijedilo puno više nego je stradalo u desetljećima vladavine Moamera Gadafija. Što se tiče intervencije NATO-a u Siriji, vidimo dame i gospoda da je NATO taj koji naoružava te pobunjenike, koji imaju jedan islamistički predznak, koji skidaju glave, koji ubijaju taoce. I na kraju krajeva, sami američki dužnosnici priznali su da su oni stvorili ISIL, da su ih financirali i naoružavali. I civili koji stradavaju u Siriji, bivaju ubijani na dnevnoj bazi hrvatskim oružjem, jer je Hrvatska na zahtjev SAD-a donirala američkoj vladi oružje, koje je zapravao završilo u Siriji. Nitko nikada za to nije odgovarao.



Što se tiče politike u Afganistanu, što je to Amerika tamo promijenila i zašto je naša vojska uopće tamo? Ne znam znate li, ali 1980. je Kongres predvođen Demokratima odlučio dovesti Talibane na vlast. Dao im je novac i oružje, i tada je Bin Laden bio prijatelj Amerike. Osam godina je dovodila Talibane na vlast i onda pod izlikom da su Talibani teroristi, ih samo par godina kasnije išla rušiti. I već 15 godina tamo ubija ljude. Što se tiče izbjegličke krize, je li bilo izbjeglica iz Afganistana, je li ih bilo iz Sirije dok se Amerika tamo nije uključila i napravila krvavi pir? Dame i gospodo, nije. Kao što ih nije bilo niti iz Iraka ni iz Libije. Američka vlada, odnosno NATO pakt je najveći generator izbjegličke krize. A istovremeno prima najmanje izbjeglica", zaključio je u Saboru u tom govoru Ivan Pernar.